**16/2020 Dekretua, uztailaren 24koa, lehendakariarena, garapenerako lankidetza-programetarako laguntzak arautzen dituen dekretu-proiektua egiteko prozedura hasteko agintzen duena.**

Garapenerako Lankidetzari buruzko otsailaren 22ko 1/2007 Legearen arabera, garapenerako lankidetzaren eta nazioarteko elkartasunaren arloan egiten diren jarduerak, tokian-tokian eta mundu osoan, herrien giza garapen iraunkorra sustatzeko konpromisoan oinarritzen dira.

Premisa hori kontuan hartuta, garapenerako lankidetza-programetarako laguntzen deialdiak Garapena eta Lankidetza Sustatzeko Fondoaren kargurako programetarako laguntzak arautzen dituen apirilaren 3ko 57/2007 Dekretuaren babesean egin dira. Araudi horrek pobreziaren aurkako borrokara bideratu ditu programak, egiturazko aldaketak sustatzen dituzten garapen-prozesu endogenoei lagunduz. Helburu hori Garapenerako Lankidetzaren Euskal Agentziaren ekimen guztietara helaraz badaiteke ere, programei egotzitako berezitasuna izan zen: alde batetik, errazagoa zelako prozesuak modu estrategikoagoan eta koherenteagoan laguntzea, tokian tokiko, estatuko eta nazioarteko maila guztietan; eta, bestetik, proposamenen sakontasuna, analisi sendoetan eta epe luzerako estrategietan islatzen direlako, sektoriala eta zeharkakoa dena osotasun batean integratzeko.

Esparru horretan, tresnak bere helburuak lortzeko erabili zituen elementu bereizgarriak honako hauek izan ziren: finantza baliabide handiagoak, denbora-irismen handiagoa, programaren bizi-ziklo osoaren finantzaketa (identifikazioa barne), Hegoaldeko toki-erakundeen sendotze instituzionalerako prozesuen finantzaketa eta Euskadin sentsibilizazio-osagai bat sartzea. Gainera, atal horiek identifikazio-, garapen- eta ebaluazio-atalekin aldi berean eta koherentziaz integratzeko beharra ezarri zen.

Denboran zehar, programan kokatzen diren testuinguruak eraldaketa garrantzitsuak jasan dituzte, eta krisi ekonomiko, instituzional, politiko, sozial, humanitario, ekologiko, edota balioen krisi globalak izan dira, baina eragin desberdinak izan dituzte lurralde, kolektibo eta pertsonengan. Krisi horiek tokian tokiko, estatuko eta nazioarteko mugak lausotzen dituzten zenbait aldaketaren ondorio dira, eta garapenaren arazoak transnazionalizatzen dituzte, munduko herri eta gizarte gehienek partekatzen dituzten erronka global bihurtuz. Hain zuzen ere, egoera horretatik planteatzen dira Agenda 2030 eta Garapen Jasangarriko Helburuak, 2015ean, Nazio Batuen Batzar Nagusian onartuak. 2030 Agendaren ezaugarri nagusiak hauek dira: proiekzio unibertsala (Iparraldearen eta Hegoaren arteko binomioa gainditzeko helburua); maila anitzeko izaera (tokikoa eta globala elkarren mendekoak direlako eta, ondorioz, errealitate beraren parte dira); integraltasunaren aldeko apustua (helburu komunak lortzeko politika sektorial desberdinak elkarrizketan jartzea eskatzen duena); eta herrialde guztien arteko erantzunkidetasunerako deia (agenda bera garatzeko, erantzukizun komunak bere gain hartuz, baina bereizturik).

Erronka globalei erantzuteko eta Agenda 2030ean ezarritako esparruan lan egiteko, helburu horiekin bat datozen politikak hedatu behar dira. Garapenerako lankidetzaren esparruan, besteak beste, dirulaguntzen tresna batzuk –Programak, adibidez– birbideratu behar dira apustu estrukturalagoak, integralagoak eta maila anitzeko logikadunak sustatzeko.

Era berean, garapenerako lankidetzaren helburuei laguntzeko ikuspegi lokal-globala sartzeak etorkizuneko araudia identifikatzeko ezaugarria izan behar du.

Beharrezkoa da, halaber, esku hartzen duten subjektuen arteko lan-eskemaren aldaketa, funtzionamenduaren, kudeaketaren eta baliabideen transferentziaren logika bertikal bat ezarriz, eta iparraldeko eta hegoaldeko ekimenen garapena argi eta garbi bereizten duen lan-eskema bat agerian utziz. Hori dela eta, erakundeen arteko lan artikulatuagoa eta osagarriagoa ezarri behar da, erronka komunei heltzeko.

Horri dagokionez, ezinbestekoa da identifikazio- eta egikaritze-faseak argi eta garbi bereiztea, diruz lagun daitezkeen bi fase desberdin diren aldetik, eta egikaritze-fasearen finantzaketa programen behin betiko proposamenak baloratzeko prozesu baten garapenera baldintzatzea.

Azken batean, araudi berri bat behar da, programaren tresna ikuspegi lokal-globalera bideratzeko, esku hartzen duten subjektuen arteko lan-eredu bat ezartzeko –aipatutako asmo horrekin bat etorriz–, identifikazio- eta betearazpen-faseak bereizteko, eta aldez aurreko egiaztapen-prozeduraren ordez deialdi bakoitzean ziurtatu beharreko baldintza-multzo bat ezartzeko.

Orientazio berri horrek garapenerako lankidetza-programetarako laguntzak arautuko dituen dekretu berri bat onartzea eskatzen du, apirilaren 3ko 57/2007 Dekretua ordezkatuko duena, Garapena eta Lankidetza Sustatzeko Fondoaren kargurako programetarako laguntzak arautzen dituena.

Arauak prestatzeko prozedura antolatzea da Xedapen orokorrak egiteko prozedurari buruzko abenduaren 22ko 8/2003 Legearen helburua, eta, hala, 4.1 artikuluaren bidez agintzen du prozedurek jorratzen duten dena delako gaian eskumena daukan sailaren titularra den sailburuaren aginduz abiarazi behar direla prozedurok. Kasu honetan, prozedura hasteko agindua lehendakariaren dekretu baten bidez eman behar da, bera delako Lehendakaritzako titularra.

Horregatik guztiagatik, eta abenduaren 22ko 8/2003 Legearen 5.1 artikuluaren arabera, hasteko aginduak ezinbestean izan behar duen edukian oinarrituta, honako hau

**XEDATZEN DUT:**

**Lehenengoa.-** **Dekretuaren helburua, eta prozedura hastea agintzeko eskumena.**

Dekretu honen helburua da, garapenerako lankidetza-programetarako laguntzak arautzeko dekretu berri bat egiteko prozedura has dadin agintzea.

Lehendakariaren azaroaren 26ko 24/2016 Dekretuak xedatzen du Lehendakaritzaren eginkizuna dela lehendakariari laguntzea Jaurlaritzaren jarduera planifikatzen eta koordinatzen, bai eta Gobernu Programa eta horren plan estrategikoak bultzatzea eta horien jarraipena egitea ere. Era berean, Lehendakaritzaren zereginak dira garapenerako lankidetza eta giza eskubideak eta bizikidetza sustatzea.

Apirilaren 11ko 70/2017 Dekretuak, Lehendakaritzaren egitura organikoa eta funtzionala ezartzen duenak, 19. artikuluan xedatzen du Giza Eskubide, Bizikidetza eta Lankidetzaren Idazkaritza lehendakariaren mende egongo dela zuzenean eta hierarkikoki, eta laguntza emango diola lehendakariari giza duintasunean eta giza eskubideekiko konpromisoan oinarritutako bakearen eta bizikidetzaren kultura sustatzeko sailen arteko estrategia bat diseinatzen eta zuzentzen. Halaber, giza eskubideekin eta bizikidetzarekin lotuta, azaleratzen ari diren erronkei erantzuteko jarduera-programak diseinatzen eta zuzentzen lagunduko dio; horiek benetako errealitateetan gauzatzen dira, hala nola errefuxiatuak, migrazioak, erlijio- eta kultura-aniztasuna, bazterkeria- eta injustizia-forma berriak, edota nazioarteko terrorismoaren edo gerraren mehatxuentzako erantzunak.

Era berean, Idazkaritza honen betebeharra da, aipatutako gaien inguruan sentsibilizatzeko edo prestatzeko hezkuntza-politikak diseinatzea eta bultzatzea, baita Garapenerako Lankidetzaren Euskal Agentziaren Zuzendaritza Planaren diseinua eta garapena bultzatzea.

Apirilaren 11ko 70/2010 Dekretuak, 3. artikuluan xedatzen du Garapenerako Lankidetzaren Euskal Agentzia zuzenbide pribatuko erakunde publikoa Lehendakaritzara atxikia dagoela, Giza Eskubide, Bizikidetza eta Lankidetzaren Idazkaritza Nagusiaren bidez eta agentzia bera sortzen duen ekainaren 18ko 4/2008 Legeak xedatutakoari jarraikiz. Erakunde horri dagokio, hain zuzen, garapenerako lankidetzaren arloa.

**Bigarrena.- Arauaren bideragarritasun juridikoa eta materiala.**

Sustatzen den dekretu-proiektuaren bidez, garapenerako lankidetza- programetarako laguntzak arautzen dira, eta, horrela, ordezkatu egiten da apirilaren 3ko 57/2007 Dekretua, Garapena eta Lankidetza Sustatzeko Fondoaren kargurako programetarako laguntzak arautzen dituena. Erregulazio berri horri esker, garapenerako lankidetza-programetarako laguntzen orientazioa ikuspegi lokal-global baterantz aldatzea ahalbidetuko da, eta asmo horrekin bat etorriz esku hartzen duten subjektuen arteko lan-eredu bat ezarri ahal izango da. Gainera, identifikazio- eta gauzatze-faseak bereizi ahal izango dira, eta aldez aurreko egiaztapen-prozedura ordeztu ahal izango da deialdi bakoitzean ziurtatu beharreko zenbait betekizunekin.

Azaroaren 26ko 24/2016 Dekretuan ezarritakoaren arabera, ekintza humanitarioen eskumen materiala Lehendakaritzari dagokio. Hortaz, ekintza humanitarioaren alorreko diru-laguntzen arauak prestatzeko eskumena ere Lehendakaritzari dagokio ezinbestean.

Beraz, araua bideragarria da juridikoki eta materialki.

**Hirugarrena.-** **Dekretu-proiektuaren helburua eta xedea.**

Sustatzen den dekretu-proiektu honen xedea da garapenerako lankidetza-programak finantzatzeko laguntzen araubidea arautzea, eta programen helburua da giza garapen jasangarria sustatzea ikuspegi lokal-global batetik.

**Laugarrena.- Antolamendu juridikoan izango duen eragina.**

Sustatzen den dekretu-proiektuak zuzeneko eragina du indarrean dagoen araudian, hain zuzen ere, gaur egun indarrean dagoen, Garapena eta Lankidetza Sustatzeko Fondoaren kargurako programetarako laguntzak arautzen dituen dekretua eguneratzea. Zehazki, arau hau onartzearen bidez, berariaz indargabetzen da apirilaren 3ko 57/2007 Dekretua, Garapena eta Lankidetza Sustatzeko Fondoaren kargurako programetarako laguntzak arautzen dituena, eta, beraz, horrelako dirulaguntzak arautzeko esparru berri bat sortzen da.

**Bosgarrena.-** **Aurrekontuan izango duen eragina.**

Dekretu-proiektuak ez die zuzen-zuzenean eragiten Euskal Autonomia Erkidegoko Aurrekontu Orokorrei, dekretuaren onarpena bera ezin izango baita Euskal Autonomia Erkidegoaren Ogasun Orokorrak derrigorrez jasan beharreko obligazioen iturri izan. Dekretu honek, dena den, araututako diru-laguntzen deialdia urtero egin ahal izateko lege-esparrua ezartzen du. Horregatik, egiazki, deialdien ebazpenetan jaso beharko da laguntzen programa egokiro estaltzeko nahikoa aurrekontu-zuzkidura.

Dena den, Xedapen Orokorrak Egiteko Prozedurari buruzko abenduaren 22ko 8/2003 Legearen 10.3. artikuluan araututakoaren arabera, memoria ekonomikoa egin beharko da eta espedienteari erantsiko zaio. Euskal Autonomia Erkidegoko Administrazioan ekonomiaren eta arauen kontrolaren esparrua arautzen duten xedapenekin bat etorriz, dekretuaren alderdi ekonomikoei eta dekretuak ekonomian izango duen eraginari buruzkoa izango da txostena.

**Seigarrena.- Egin beharreko izapideak eta txostenak.**

1.- Proiektua landu aurretik, genero-eraginaren aurre ebaluazioa egingo da, honako hauei jarraikiz: Emakumeen eta Gizonen Berdintasunerako otsailaren 18ko 4/2005 Legearen 19. artikulua eta genero-eraginaren aurreko ebaluazioa gauzatzeko eta gizonen eta emakumeen arteko desberdintasunak ekidin eta berdintasuna sustatzeko neurriak hartzeko jarraibideetatik lehenengoa (jarraibide horiek 2012ko abuztuaren 21eko Gobernu Kontseiluan onartu ziren).

2.- Sustatzen den dekretu-proiektua idazteko, aintzat hartuko da, alde batetik, dekretu honen edukia, kontuan hartuz bete nahi diren helburuei hobekien egokituko zaizkien aukerak, eta, bestetik, ezarri nahi den araudia egokia eta legezkoa izango dela bermatzeko egokitzat joko diren kontsulten emaitza.

3.- Dekretu-proiektua idatzi eta lehendakariari bidaliko zaio, aldez aurreko onarpena eman diezaion.

4.- Proiektua Eusko Jaurlaritzaren sailetara bidaliko da Legesarearen bidez, proiektuan parte hartu eta kontsulta dezaten.

5.- Lehendakaritzako zerbitzu juridikoak txosten juridiko bat prestatuko du, proiektuaren oinarri objektiboa aztertzeko, edukia legearekin eta zuzenbidearekin bat datorren ikusteko eta araugintzako teknikaren jarraibideak bete diren egiaztatzeko.

6.- Nahitaezko txostenak eta kontsulta-organoen irizpenak eskatuko dira, izapide hori arautzen duten xedapenek agintzen duten unean eta moduan, arau-xedapenak prestatzeko gaur egun indarrean dagoen prozedura aintzat hartuta. Besteak beste, honako txosten eta irizpen hauek bildu behar dira:

a) **Garapenerako Lankidetzaren Euskal Kontseiluaren txostena**, Garapenerako Euskal Kontseilua arautzen duen 158/2008, irailaren 16ko, Dekretuak 2.2.a) xedapenean ezarritakoarekin bat etorriz

b) **Kultura eta Hizkuntza Politika Sailaren Herri Administrazioetan Hizkuntza Normalizatzeko Zuzendaritzaren txostena**, xedapen orokorrek euskararen erabileraren normalizazioan zer eragin duten eta hizkuntza-arloan indarrean dagoen araudia betetzen duten ala ez argitzekoa (233/2012 Dekretua, azaroaren 6koa, Xedapen orokorrak egiteko prozeduran euskararen erabileraren normalizazioaren ikuspegia txertatzeko araubidea ezartzen duena; 2. artikulua).

c) **Emakunde-Emakumearen Euskal Erakundearen txostena**, Emakumeen eta Gizonen Berdintasunerako otsailaren 18ko 4/2005 Legeak 21. artikuluan xedatutakoaren arabera.

d) Herritarrak Hartzeko eta Administrazioa Berritzeko eta Hobetzeko Zuzendaritzaren txostena: Gobernantza Publiko eta Autogobernu Sailaren

egitura organikoa eta funtzionala ezartzen dituen, apirilaren 11ko 71/2017 Dekretuaren 11. artikuluan ezarritakoaren arabera.

e) **Enpresaren eraginari buruzko txostena**: Euskal Autonomia Erkidegoko Ekintzaileei eta Enpresa Txikiei Laguntzeko ekainaren 28ko 16/2012 Legearen 6. artikuluan ezarritakoarekin bat.

f) **Legezkotasun-kontrolerako txostena**, ekainaren 2ko 7/2016 Legeak (Eusko Jaurlaritzaren Zerbitzu Juridikoa antolatzekoa) 5.2 artikuluan ezartzen duena betez, lehendakariaren azaroaren 26ko 24/2016 Dekretuak (Euskal Autonomia Erkidegoaren Administrazioko sailak sortu, ezabatu eta aldatzen dituena eta horien egitekoak eta jardun-arloak finkatzen dituena) 6.1.h) artikuluan ezarritakoarekin bat, eta, halaber, apirilaren 11ko 71/2017 Dekretuaren (Gobernantza Publiko eta Autogobernu Sailaren egitura organikoa eta funtzionala ezartzekoa) 14.1.a) artikuluan eta apirilaren 25eko 144/2017 Dekretuaren (Eusko Jaurlaritzaren Zerbitzu Juridikoarena) 11.1. artikuluan oinarrituta.

g) **Kontrol Ekonomikoko Bulegoaren txostena, ekonomiaren eta arauen kontrolari buruzkoa**, Ogasun eta Ekonomia Sailaren egitura organikoa eta funtzionala ezartzen dituen ekainaren 13ko 168/2017 Dekretuaren 4. artikuluan ezarritakoaren arabera, Euskal Autonomia Erkidegoko Ekonomia Kontrolari eta Kontabilitateari buruzko Legearen testu bategina onartzen duen ekainaren 30eko 2/2017 Legearen 25. artikuluari dagokionez.

7.- Dekretu-proiektuak informazio publikoaren izapidea bete behar du, abenduaren 22ko 8/2003 Legearen 8. artikuluan ezarritakoari jarraituz.

8.- Ez da beharrezkotzat jotzen beste administrazio batzuek parte hartzea edo haiei kontsulta egitea, dekretu-proiektuaren bidez egin nahi den aldaketak ez diolako zuzenean EAEko beste inolako administraziori eragingo, eta beste administrazio batzuek parte hartzeko edo haiei kontsulta egiteko izapideari ekiteko zuzenean eragin behar diela ezartzen baitu 8/2003 Dekretuaren 9. artikuluak.

9.- Ez dago Europar Batasunean egin beharreko izapiderik.

10.- Memoria ekonomikoa egingo da, eta han, hala egokituz gero, ezartzen diren administrazio-kargen azterketa jasoko da.

11.- Dokumentu hauek erantsiko zaizkio espedienteari: proiektua egiten hasteko dekretu hau, bideratutako azterlanak eta kontsultak, memoria ekonomikoa eta prozedura osoari buruzko memoria laburra, abenduaren 22ko 8/2003 Legearen 10.2 artikuluan ezarritako edukiarekin. Hartara, Gobernu Kontseiluak dekretu-proiektua onartuko du azkenik, aipatutako legearen 12. artikuluan ezarritakoaren arabera.

**Zazpigarrena.-** **Dekretua elkarlanerako Legesarea gunean zabaltzea eta Tramitagune erabiltzea.**

Dekretu hau elkarlanerako Legesarea gunean argitaratuko da, eta prozeduraren izapideak tramitazio elektronikorako Tramitagune aplikazio informatikoaren bidez egingo dira. Hori guztia Gobernu Kontseiluaren Erabaki hauekin bat etorriz egingo da: 2010eko abenduaren 28ko Erabakia, xedapen orokorrak izapidetzeko jarraibideak onartzen dituena; eta 2012ko azaroaren 27ko Erabakia, Euskal Autonomia Erkidegoko Administrazio Publikoaren prozedura jakin batzuk elektronikoki izapidetzeko jarraibideak onartzen dituena.

**Zortzigarrena.-** **Legegunean publiko egitea.**

Legegunean egingo da publiko arau-proiektua, bai eta interesgarritzat jotzen diren garrantzi juridikoko txostenak eta dokumentazioa ere, abenduaren 9ko 19/2013 Legearen (Gardentasunari, informazio publikoa eskuratzeko bideari eta gobernu onari buruzkoa) 7. artikulua betetzeko.

**Hamargarrena.-** **Idazketa elebiduna.**

Egin beharreko araua elebitan idazteko metodoari dagokionez, esan behar da HAEEko Itzultzaile Zerbitzu Ofizialak (IZO) gidatutako idazketa elebiduna erabiliz egingo dela testua, arau-xedapen orokorren izapidetze elektronikorako aplikazio informatikoaren erabiltzailearen gidaliburuan aurreikusten den bezala.

**Hamargarrena.-** **Espedientea izapidetzea.**

Araubide Juridikoaren Zuzendaritzak izango du aipatutako prozedura izapidetzeko ardura.

Vitoria-Gasteizen,

Lehendakaria,

IÑIGO URKULLU RENTERIA